送劉孟卿遊天台雁蕩二山
作者：黄庶
朝代：宋

paragraphs: 治源先生高七十，山水病僻不可瘳。
竈無炊烟不顧計，窮幽極怪如仇讎。
有時清風明月對好景，霹靂拔却大樹不迴頭。
四方泉石朝入耳，杖屨百里夕已投。
大笑箕山不敢出，走避軒冕豈自由。
天台雁蕩潑上心，暑焦毛髪不肯留。
縈紆長淮下平席，倒指計日觀怒濤。
君詩功刻造化骨，吳越氣象當先愁。
古今吟力未到處，好句願備幽人收。
此行詩是圖畫畫山筆，歸日借我目一遊。